Санкт-Пёльтэн

Санкт-Пёльтэн () — горад у Аўстрыі, сталіца і найбуйнейшы горад зямлі Ніжняя Аўстрыя. Насельніцтва — 49 121 чалавек (2001).

 Транспарт 
Праз горад праходзяць аўтамабільная і чыгуначная магістраль Вена — Лінц, дарогі на Крэмс і Марыяцэль, а таксама чыгуначная лінія на Крэмс, Тульн-на-Дунаі, Хайнфельд, Санкт-Эгід-ам-Нойвальдэ, Манк і Марыяцэль. 
Дарога на цягніку ад Вены займае каля 40 хвілін, ад Лінца каля 50 хвілін.

 Гісторыя 
У часы Старажытнага Рыма на месцы Санкт-Пёльтэна размяшчаўся рымскі горад Эліум Цэнтыум (Aelium Cetium). Санкт-Пёльтэн сфарміраваўся ў VIII стагоддзі вакол бенедыкцінскага абацтва Св. Іпаліта (), заснаванага ў 771 годзе, якое і дало імя горада. Афіцыйна правы горада Санкт-Пёльтэн атрымаў у 1159 годзе.

Да 1490 года належаў біскупству Пасау, з 1785 года сам стаў цэнтрам біскупства. У 1986 годзе стаў сталіцай зямлі Ніжняя Аўстрыя.

 Славутасці 

 Ратушная плошча. Цэнтр старога горада. Пасярод плошчы — калона Святой Тройцы (1782).
 Францысканская царква знаходзіцца з поўначы ратушнай плошчы. Пабудавана ў 1768 годзе ў стылі ракако.
 Ратуша. Будынак ратушы на паўднёвым боку ратушнай плошчы пабудаваны ў XIV стагоддзі, з тых часоў шматразова перабудоўваўся. Барочны фасад ратушы створаны ў 1727 г.
 Манастыр кармелітак. Цяпер у ім размяшчаецца гарадскі музей.
 Саборная плошча. Цэнтр былога рымскага горада Эліум Цэнтыум. На плошчы кафедральны сабор (XII стагоддзе, шматразова перабудоўваўся, апошні раз у стылі барока ў 1722 г.). Вышыня званіцы 77 метраў.
 Рэзідэнцыя біскупа. Пабудавана ў 1653 г. Цяпер у ёй епархіяльны музей, дзе выстаўлены прадметы рэлігійнага мастацтва.
 Замак Потэнбрун у Потэнбруне. У палацы экспануецца калекцыя сярэднявечных кубкаў.

 Музеі 
 Гарадскі музей Санкт-Пётэльна
 Епархіяльны музей
 Музей Ім Хоф
 Гістарычны музей Ніжняй Аўстрыі

 Гарады-пабрацімы 
  Курасікі, Японія (1957)
  Хайдэнхайм, Германія (1967)
  Клішы, Францыя (1968)
  Брно, Чэхія (1990)
  Алтуна, ЗША (2000)
  Ухань, Кітай (2005)

 Літаратура 


 Спасылкі 
 Афіцыйная старонка

Катэгорыя:Гарады Ніжняй Аўстрыі